Усё як у старым добрым кіно: за акном ішоў дождж (дакладней, дождж са снегам), а ў нас (у будынку сярэдняй школы № 2 Мсціслава) ішоў канцэрт (дакладней, цікавая экскурсія па школьным музеі, падобная на святочны канцэрт). Прыезд гасцей для мсціслаўскіх педагогаў заўсёды свята. Ды яшчэ якое! Калі ты ўлюбёны ў родны горад, яго багатую гісторыю і гатовы дзяліцца гэтай любоўю, то прыезд гасцей для цябе — сапраўднае свята. Для журналістаў сустрэча з такімі людзьмі, якія гатовы гадзінамі расказваць пра адметнасці роднага краю, таксама свята. Толькі ўключай дыктафон — і запісвай, запісвай, запісвай, даставай фотаапарат — і фатаграфуй, фатаграфуй, фатаграфуй. Падчас наведвання літаратурна-краязнаўчага музея другой мсціслаўскай школы можна і цікавы аповед запісаць, і арыгінальныя экспанаты сфатаграфаваць.